Gandia reconeix el paper de les dones valencianes en l'arquitectura amb l'exposició 'ArquitectEs de Gandia'
18 març 2021

## Gandia reconeix el paper de les dones valencianes en l'arquitectura amb l'exposició 'ArquitectEs de Gandia'18 març 2021Última actualització: 18 març 2021

![](../gestion/img/92710141bdc5fd9b77a17056fa69b364fd2c91d51319d26822cf533460b86e77.jpg)  
  

Les **regidores delegades d’Igualtat i d’Habitatge i Regeneració Urbana, Juana Navarro i Amparo Victoria**, respectivament, acompanyades per representants del Col·legi Territorial d’Arquitectes de València, han assistit a la exposició ‘ArquitectEs de Gandia’ que s’ha inaugurat ahir dimecres a la seu gandiana (La Safor) d’aquesta institució i que busca visibilitzar el paper de les dones en l’arquitectura a través de nombrosos projectes, publicacions i reflexions que recullen la experiència de més de 60 arquitectes i estudiants d'arquitectura valencianes.

La mostra, que ha estat exposada a la seu de l’entitat a València fins el passat 12 de març, ha sigut organitzada pel Col·legi Territorial d'Arquitectes de València (CTAV) i ha comptat amb la col·laboració de l'Escola Tècnica Superior d'Arquitectura de la Universitat Politècnica de València i el projecte ‘Yes, we plan’.

Així, després de gaudir de la mostra, Navarro i Victoria han posat en valor el protagonisme de les dones en una professió tradicionalment masculina i s´han mostrat optimistes amb un present prometedor en aquest sector, ja que les dones superen la barrera del 50% a les escoles d’arquitectura i les que inicien aquesta carrera la finalitzen, una mostra de què València comptarà amb arquitectes joves que es convertiran en grans referents tant a nivell nacional com internacional.

Així mateix, l'edil d'Igualtat ha afegit que la transformació social contribueix a desdibuixar la “por” de les dones a ser arquitectes i a optar per carreres de ciències i ha reivindicat una professió paritària en la qual totes les arquitectes han de gaudir del mateix reconeixement.

Finalment, les regidores d'Igualtat i Habitatge han posat en valor la importància de l'exposició, perquè contribueix a consolidar la memòria col·lectiva i a recordar, així, a dones pioneres que han exercit una labor en moments històrics molt complexos.